Metallarbeideren og fagforeningslederen Rolf Wickstrøms dødsannonse i den svenske *Social-Demokraten* utgitt i Gøteborg 1941. Kilde: NTB/Riksarkivet 
**Rolf Wickstrøm** (1912–1941 i Oslo) var en norsk fagforeningsleder. Den tyske okkupasjonsmakten under andre verdenskrig i Norge arresterte Wickstrøm sammen med kommunisten og LO-advokaten Viggo Hansteen og henrettet begge dagen etter.

Annen verdenskrig: Melkestreiken i Norge
----------------------------------------

Rolf Wickstrøm, født 9. desember 1912 i Kristiania (dagens Oslo), død 10. september 1941 i Oslo, var en norsk fagforeningsleder.
Rolf Wickstrøm var fra januar 1940 hovedtillitsvalgt ved Skabo Jernbanevognfabrikk i Oslo. 

I september 1941 utbrøt det en spontan streik blant arbeidere i Oslo, kjent som melkestreiken. Streiken ble utløst ved at matforsyningene under den tyske okkupasjonen ble stadig dårligere, og da melk til arbeidsplassene uteble mandag 8. september 1941 gikk arbeiderne ved flere bedrifter spontant hjem.

Dagen etter, 9. september, streiket om lag 25 000 arbeidere i Oslo. Om lag en måned før streiken hadde den tyske administratoren i Norge, rikskommissær Josef Terboven, kunngjort at streik ville føre til unntakstilstand og standrett.

### Arrestasjon, henrettelse

Da streiken var et faktum slo de tyske okkupasjonsmyndighetene raskt til. Josef Terboven holdt sitt ord og erklærte unntakstilstand i Oslo og Aker. De arresterte klubbformann Wickstrøm og LOs advokat (og faktiske leder) Viggo Hansteen.

Som en maktdemonstrasjon overfor Landsorganisasjonen (LO) ble Wickstrøm og Hansteen dømt og henrettet 10. september 1941, samme dag som unntakstilstanden etter melkestreiken ble innført, noe historiker Harald Berntsen har omtalt som et eksempel på terrorisme. Begge likene ble dumpet. De ble ikke funnet før etter krigen og flyttet til Vår Frelsers gravlund i Oslo. 

På retterstedet, Østre skytterlags bane på Årvoll i Oslo, ble det i 1948 reist en bauta i granitt med bronserelieffer. Bautaen er utført av Nic. Schiøll. Den har følgende inskripsjon: «Viggo Hansteen, Rolf Wickstrøm. De første offer i Norges frihetskamp 1940–45. Skutt av tyskerne 10. september 1941.»

Han etterlot seg kona Signe (1913–1996) og sønnen Tore (født 1938), som etter krigen ble satt bort til slektninger.

Rolf Wickstrøm er også minnet ved at en parsell av Ring 3, Store ringvei rundt Oslo, fra Sognsveien til Grefsenveien heter Rolf Wickstrøms vei. Viggo Hansteen og Rolf Wickstrøm har også fått to parallelle gater i Lillestrøm og i Kongsten Haveby i Fredrikstad oppkalt etter seg.

Referanser
----------

1. 1 2   Norsk biografisk leksikon, oppført som Rolf Evald Johan Wickstrøm, Norsk biografisk leksikon ID Rolf\_Wickstrøm, besøkt 9. oktober 2017[Hentet fra Wikidata]
2. 1 2  Pryser, Tore (1995). «melkestreiken». I Dahl, Hjeltnes, Nøkleby, Ringdal, Sørensen. *Norsk krigsleksikon 1940-45*. Oslo: Cappelen. s. 267. ISBN 82-02-14138-9. CS1-vedlikehold: Flere navn: redaktørliste (link)
3. ↑  Melkestreiken i Norge; leksikon.org (dansk leksikon)
4. ↑  Voksø, Per, red. (1984). «Unntakstilstand i Oslo». *Krigens Dagbok*. Oslo: Det Beste. s. 165. ISBN 82-7010-166-4.
5. 1 2  Norgeshistorie.no, Harald Berntsen, «Henrettelsene av Viggo Hansteen og Rolf Wickstrøm». Hentet 30. desember 2016.

Litteratur
----------

* Harald Berntsen, *To liv - én skjebne : Viggo Hansteen og Rolf Wickstrøm*, Aschehoug, Oslo, 1995 ISBN 82-03-26002-0 (Ebok fra bokhylla.no)
* «Rolf Wickstrøm», fra *Norsk biografisk leksikon*

Eksterne lenker
---------------

* Viggo Hansteen og Rolf Wickstrøm gravlegges (1945), fra YouTube

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** VIAF **·** GND **·** LCCN **·** ISNI **·** Fangeregisteret **·** Våre falne

 |

Portal: Andre verdenskrig